Hlina, Alojz, poslanec NR SR (2024-02-13):
Ale, viete, to tu nikoho netrápi. To je všetko, ideme, hlasujme. Viete, keby bola funkcionalita tých hlasovacích zariadení, že nastaviť na štyri roky za, pokiaľ je to vládny názor, tak by ste si to tak prednastavili, nie(?) a mali by ste svätý pokoj. Načo sa tu trápiť, ale veď to je vaša dôstojnosť, nie moja! Svoju riešim, ako viem. Ale viete, aby som nemal pocit, že som tu na zastupiteľstve Fekišoviec, tak niekedy ešte niečo skúsim povedať, hej, rozmrzelý z toho, že sa mi tu niečo nepozdáva. No tak z návrhu zákona, ktorý mal vyriešiť Kollárove dedičstvo, hej, tu dokvitlo niečo iné a púšťa sa to do vôd takých, kde by sme mali spozornieť. A ja nehovorím, ja nechcem byť principiálne podozrievavý, možno je to dobre, ale tá rýchlosť, ten, ten šturm, ktorý tu máme, mi blikajú kontrolky, že sa mi to nepáči, hej, že vlastne... lebo, prísne vzaté, teraz noveluje... zahlasujete za pol hodinu za to, že vlastne aj VÚC-ky, aj obce môžu založiť školy a starobince. Doteraz nemohli, zjednodušene to hovorím, po prijatí tohto pozmeňováku budú môcť, hej, použiť tieto nehnuteľnosti ako ručenie. Tam sa síce uvádza, pre korektnosť poviem, pre potreby, keď žiadajú peniaze z fondu na rozvoj bývania. Tu len chcem povedať, budeme to v ďalšom zákone mať, od pána Kamenického, lebo teraz my napr. ideme riešiť ustanovenia nového zákona o správcoch a nákupcoch pohľadávok pri úveroch, pri spadnutých úveroch, to sa bežne stáva v živote. Spadne úver a niekto ho môže kúpiť, hej, čiže viete, ja som len opatrný, nie som podozrievavý. Ak založíte nejaký pekný starobinec alebo sirotčinec, alebo dom dôchodcov v nejakom peknom kaštieliku, zrazu starosta zistí, že nemá peniaze, no medzitým on, tá pohľadávka, niekto ju odkúpil a ten si začne uplatňovať tie nároky. A viete a zrazu bum! Starčekovia na ulici, hej, starosta bude hľadať telocvičňu, bude im tam dávať paplóny a niekto bude mať pekný domček. Ja neviem, mne tam chýba v tejto rýchlosti, v ktorej hovoríme, a tak ako sa tu venujeme, nejaké stanovisko k tomu je. Ja neviem, ja som nezachytil ZMOS, SK8-ičku, úniu miest, ja neviem, možno povedia, že to je dobre. Ale aj keby oni povedali, že to je dobre, tak ja som opatrný, lebo mne sa to nepozdáva, hej, že môžte založiť školu na to akože ručenie a tie domovy sociálnych služieb a ručiť s nimi za úvery, lebo podnikám, v zásade podnikám, odkedy sa dá, dokonca, sa priznám, som podnikal už aj, keď sa nedalo ešte, pred osemdesiatym deviatym som papriku predával, hej, a to už je premlčané, nie? (Povedané so smiechom.) Takže teraz už môžem, po toľkých rokoch, 34 rokov, to už hádam je, či to sa nepremlčí? Ja som na vysokej škole kupoval od Maďarov papriku mletú a na Orave som ju predával. To bol môj hrozný čin, ale bolo to v osemdesiatom ôsmom, keď sa to ešte, prísne vzaté, asi nemohlo, ale moc som na tom teda nezarobil, na to, aby sme mali na diskotéku, čiže... a vrátim sa späť. Čiže som opatrný, trošku sa vyznám v tom podnikateľskom prostredí a nemám z toho dobrý pocit a chýba mi to ubezpečenie, že sa to nemôže zvrtnúť, ale keďže tu ideme v takom šturme, v akom ideme šturme, vás to nezaujíma, mňa to zaujíma. Znova pre pamäť doby to hovorím, novelizujete, meníte to, čo nebolo na začiatku o tom reč. Meníte zákon o majetku obcí, meníte zákon o majetku vyšších územných celkov, vo veci toho, že tieto budovy, nehnuteľnosti môžu založiť, ktoré doteraz nemohli. Podľa mňa je to dosť zásadná vec, ktorá by za nejakú diskusiu stála, hej, že či tam nemôže byť jako pes, sa hovorí, že pes, viete, že v tých detailoch. Čert je skrytý v detailoch. Či tam nebude nejaká kuleha a vieme, akí sme, a vieme, že akí sú tu ľudia, tak by som bol opatrný, ale možno teraz pán minister vystúpi a povie, nebojte sa, všetko je to v poriadku, je to odkonzultované. Ja som to len povedal, keby to aj tak bolo, tak je to nefér z pohľadu toho, že ako ku nám pristupujete, lebo ste sem prišli s niečím a zrazu je z toho niečo. Máme nejakú hodinu na to, aby sme si to naštudovali. Ja nie som žiaden čarodejník, toho máte inde, hej, ja len z tých dostupných zdrojov som si to narýchlo rešeršoval, vyšlo mi z toho niečo, čo by stálo za nejakú, za nejakú diskusiu. Ale možno to nevadí, možno to je úplne jedno, hej, a jediný majetok, ku ktorému sa ešte dá nejako dostať a doteraz sa nedalo, hej, sú tie školy a apetít u kolegov stále je, hej, tam tie pozemky a neviem čo, no tak nejak sa k tomu treba dostať, možno cez Košice, hej, lebo musia najskôr kúpiť tú pohľadávku cez ten fond, nejak to, bude to o niečo zložitejšie, ale zákon to doteraz nedovoľoval, hej, teraz to nebude zakazovať, ergo uvidíme, možno po čase sa dozvieme, že budeme riešiť problémy, že deti nám vyhodia zo školy, hej, a budeme ich tuná, nám budú chodiť po parlamente, že nemajú školu, lebo sa tam ide stavať, neviem. To vedieť budete vy vtedy, však, pán minister. Ďakujem pekne. (Potlesk.)